
РЕШЕНИЕ
№ РС-667-24-004

	Днес, 20.01.2025 г., Комисията за противодействие на корупцията /КПК/, в състав:
            
За председател: Антон Славчев
Член: Антоанета Цонкова
Член: Пламен Йоцов
	Член: Силвия Къдрева

У С Т А Н О В И:

Производството е по реда на чл. 89, ал. 1, предл. 1 и чл. 13, ал. 1, т. 8 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията № КИ-319 от 09.09.2024 г. по сигнал с вх. № С-667/03.09.2024 г. на КПК, към който е приобщено писмо – Разпореждане на Окръжна прокуратура – Варна от 05.09.2024 г. с вх. № КПК-9680/11.09.2024 г. на КПК.
Производството е образувано срещу Георги Георгиев в качеството му на общински съветник и председател на Общински съвет (ОбС) В. д.
В сигнала се излагат твърдения, че Георги Георгиев е вписан в Търговския регистър и регистър на юридическите лица с нестопанска цел (ТРРЮЛНЦ) на 27.06.2023 г. като председател на читалищното настоятелство и представляващ Народно читалище „***“, гр. В. д. с ЕИК *** от 2019 година. С полагането на клетвата на първото заседание на ОбС В. д. за мандат 2023-2027 г., проведено на 13 ноември 2023 г., Георги Георгиев е избран за председател на общинския съвет. От полагането на клетвата през месец ноември до момента на подаване на сигнала, Георги Георгиев продължава да изпълнява задълженията си и като председател на читалищното настоятелство и представляващ горепосоченото народно читалище. На проведено заседание на 26 април 2024 г. на ОбС В. д., открито и председателствано от Георгиев, по т. 1 от дневния ред е включена Докладна записка от К. Ц. – кмет на Община В. д., касаеща приемане на докладните записки за осъществена читалищна дейност през 2023 г., в изпълнение на годишните програми за развитие на читалищата, функциониращи на територията на Община В. д.. В приложение към докладната записка е отчет за дейността на Народно читалище „***“, гр. В. д. за 2023 г. и Протокол от проведено годишно събрание на читалището, подписан и подпечатан от Георги Георгиев, в качеството му на председател на същото. С 12 гласа „за“, 0 „против“ и 0 „въздържал се“, проектът на решение е приет от Общински съвет В. д., които данни са извадка от публикуван Протокол № 9/26.04.2024 г. на интернет страницата на Община В. д., раздел „Общински съвет“. Гласувайки „за“ приемането на докладните записка за осъществена читалищна дейност през 2023 г., в изпълнение на годишните програми за развитие на читалищата, функциониращи на територията на Община В. д., Георгиев извършва действия в частен интерес по смисъла на чл. 71 от ЗПК. На същото заседание на 26 април 2024 г., Георги Георгиев гласува „за“ приемане на Решение № 176, с което се дава съгласие за заплащане на годишен членски внос от Община В. д. – член на Сдружение „***“ в полза на същото в размер на 2000 лв. Съгласно данните вписани в ТРРЮЛНЦ, Народно читалище „***“, гр. В. д. е член на Управителния съвет на Сдружение „***“. Георги Георгиев е и представляващ читалището в Управителния съвет на посоченото сдружение. Съгласно Протокол № 9 от 26.04.2024 на заседанието на общинския съвет, проектът на решение е подложен на гласуване и приет с гласовете на общинските съветници – 12 гласа „за“, 0 „против“ и 0 „ въздържал се“, като Георги Георгиев е гласувал „за“ приемането му (посочва се Решение № 176 на Общински съвет В. д.). 
Твърди се още, че по т. 7 от Протокол № 7 от 16.02.2024 г., публикуван на интернет страницата на Община В. д., е отразено поименно гласуване „за“ от страна на Георги Георгиев, в частен интерес при приемане на Решение № 105 на ОбС В. д. във връзка издаване на запис на заповед на Община В. д. в полза на Държавен фонд „Земеделие“ (ДФЗ), обезпечаваща авансово плащане за календарната 2024 г. към Сдружение „***“ във връзка със Споразумение за изпълнение на стратегия за Водено от общностите местно развитие № РД 50-49 от 13.06.2018 г., сключено между Сдружение „***“ и Управляващия орган на Програма за развитие на селските райони 2014-2020 година. 
Излагат се твърдения и относно проведено заседание на ОбС В. д., като към сигнала е приложен Протокол № 7 от 24.01.2024 г. на общинския съвет, в който е отразена внесена докладна записка от кмета на Община В. д. относно определяне на основното възнаграждение на председателя на общинския съвет, за което е прието Решение № 90 от Общинския съвет, с 12 гласа „за“, 0 „против“, 0 „въздържал се“, в което гласуване е участвал и Георги Георгиев. 
Към сигнала са приложени документи по опис.
С писмо, вх. № КПК-9811-1/02.10.2024 г. на КПК, от председателя на Постоянната комисия по ЗПК и по Закона за отнемане на незаконно придобитото имущество към ОбС В. д. са получени заверени копия на документи, както следва: Протокол № 4/30.09.2024 г. от заседание на ПК по ЗПК и ЗОНПИ към ОбС В. д.; Клетвен лист № 5/13.11.2023 г. на Георги Георгиев; Удостоверение № 4/13.11.2023 г. на Общинска избирателна комисия В. д. за избран общински съветник; Решение за избор на председател на ОбС В. д.; Декларация по чл. 49, ал. 1, т. 1 от ЗПК; Протокол № 6/24.01.2024 г. на ОбС В. д., Решение № 90 по протокола и докладна записка с изх. № РД 08-01-68/18.01.2024 г. на Община В. д.; Протокол № 7/16.02.2024 г. на ОбС В. д., Решение № 105 по протокола и докладна записка с изх. № РД 08-01-174/12.02.2024 г. на Община В. д.; Протокол № 9/26.04.2024 г. на ОбС В. д., Решение № 173 по протокола; Докладна записка с изх. № РД 08-01-515/08.04.2024 г. на Община В. д. и Протокол № 9/26.04.2024 г. на ОбС В. д., Решение № 176 по протокола и докладна записка с изх. № РД 08-01-480/28.03.2024 г. на Община В. д.
Служебно са извършени справки в Регистър НБД „Население“, в Търговския регистър и регистър на юридическите лица с нестопанска цел (ТРРЮЛНЦ) и в Регистъра на уведомленията за трудовите договори и уведомления за промяна на работодател към Национална агенция за приходите.

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от група индивидуализирани физически лица с посочени три имена, адрес и телефон за връзка и е надлежно подписан.
Георги Георгиев е избран за общински съветник в ОбС В. д., видно от Клетвен лист № 5/13.11.2023 г. и Удостоверение № 4/13.11.2023 г. на Общинска избирателна комисия В. д. 
Георги Георгиев е избран за председател на ОбС В. д. с Решение № 1 по Протокол № 1 от 13.11.2023 г. на общинския съвет. На заседанието са присъствали и гласували 13 общински съветника, сред които и Георгиев. Проведено е тайно гласуване, резултатите от което са обективирани в Протокол на комисията по избора на председател на ОбС В. д. за мандат 2023-2027 г. от 13.11.2023 г., като от същия е видно, че единствената кандидатура е била на Георги Георгиев и за нея са гласували 13 общински съветници. Георгиев е избран за председател на общинския съвет с 12 гласа „за“ и 1 глас „не подкрепям никой“.
Георги Георгиев е подал Декларация по чл. 49, ал. 1, т. 1 от ЗПК с рег. № 01/16.11.2023 г. на ОбС В. д., с която декларира, че към датата на назначаване на длъжността председател на общински съвет не заема друга длъжност и не извършва дейност, която съгласно Конституцията или друг специален закон е несъвместима с положението му.
От извършена справка в ТРРЮЛНЦ се установи, че Георги Георгиев е председател на читалищното настоятелство и представляващ НЧ „***“, гр. В. д., ЕИК: *** с мандат, изтичащ на 31.03.2026 година. В същото време читалището е вписано като орган на управление на Сдружение „***“, ЕИК: ***, което е определено за извършване на дейност в обществена полза.
На 24.01.2024 г. е проведено заседание на ОбС В. д., обективирано в Протокол № 6, като в т. 11 от дневния ред за заседанието е включена докладна записка от кмета на Община В. д. относно определяне на основно трудово възнаграждение на председателя на ОбС В. д.. На заседанието присъства и Георги Георгиев. Единодушно, с гласовете на всички присъстващи, е прието Решение № 90, с което се определя основно месечно трудово възнаграждение за председателя на общинския съвет в размер на 1575,00 лева.
Георги Георгиев гласува „за“ приемане на Решение № 105 по Протокол № 7 от 16.02.2024 г. на ОбС В. д. относно издаване на запис на заповед на Община В. д. в полза на ДФЗ, обезпечаваща авансово плащане за календарната 2024 г. към Сдружение „***“, по подмярка 19.4 „Текущи разходи и популяризиране на стратегия за Водено от общностите местно развитие“ на мярка 19 „Водено от общностите местно развитие“ от ПРСР 2014-2020 г. във връзка със Споразумение за изпълнение на стратегия за Водено от общностите местно развитие № РД-50-49/13.06.2018 г., сключено между „***“ и Управляващия орган на ПРСР 2014-2020 година. С решението общинският съвет упълномощава кмета на Община В. д. да подпише запис на заповед , без протест и без разноски, платима на предявяване в полза на ДФЗ в размер на 25572,00 лв. за обезпечаване на 100 % от авансовото плащане по споразумението.
Георгиев гласува „за“ и за приемане на Решение № 173 по Протокол № 9 от 26.04.2024 г. на ОбС В. д., съгласно което общинският съвет одобрява докладите за осъществена читалищна дейност през 2023 г., в изпълнение на годишните програми за развитие на читалищата, функциониращи на територията на Община В. д., съгласно Приложения № 1 до № 18 към Докладна записка на кмета на Община В. д. с вх. № 6602-23/27-90/09.04.2024 г. на ОбС В. д.. Едно от тези приложения е Протокол от проведено общо годишно събрание на НЧ „***“, гр. В. д. от 29.03.2024 г., касаещ отчета за дейността на читалището и годишния му финансов отчет за 2023 година.
На същото заседание на ОбС В. д. Георги Георгиев гласува „за“ приемане на Решение № 176 по Протокол № 9 от 26.04.2024 г., с което се дава съгласие за заплащане на годишния членски внос от Община В. д., като член на „***“. От представената с решението Докладна записка от кмета на Община В. д. с вх. № 6602-23/27-83/09.04.2024 г. на ОбС В. д. става ясно, че задължението произтича от Устава на сдружението.  
  
Въз основа на така изяснената фактическа обстановка Комисията за противодействие на корупцията установи  следното от правна страна:

           Сигнал с вх. № С-667/03.09.2024 г. на КПК съдържа необходимите реквизити, съгласно чл. 15 от Закона за защита на лицата, подаващи сигнали или публично оповестяващи информация за нарушения във вр. с чл. 63 от ЗПК.
За да е осъществен конфликт на интереси по смисъла на чл. 70 от ЗПК следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на общински съветник и председател на ОбС В. д., Георги Георгиев е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на него е Комисията за противодействие на корупцията.
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
Компетентността на общинския съвет, като орган на местно самоуправление, е регламентирана в чл. 21 от Закона за местното самоуправление и местната администрация (ЗМСМА), а правомощията на отделните общински съветници са изчерпателно изброени в чл. 33, ал. 1 от същия закон.

От представените по преписката документи се установи, че Георги Георгиев е присъствал и гласувал на заседание на ОбС В. д., обективирано в Протокол № 1 от 13.11.2023 г., на което с Решение № 1 той е избран за председател на общинския съвет. С оглед на факта, че е проведено тайно гласуване обаче, резултатите от което са обективирани в Протокол на комисия за избор на председател на ОбС В. д. от 13.11.2023 г., както и наличието на 12 гласа „за“ и един глас „не подкрепям никой“ от общо 13 възможни гласа, не може да се установи как е гласувал самият Георгиев. В тази връзка не може да бъде обоснован и частен интерес за него от упражненото правомощие по служба.
Георгиев гласува „за“ приемане и на Решение № 90 по Протокол № 6 от 24.01.2024 г. на ОбС В. д., с което се определя основно месечно трудово възнаграждение за председателя на общинския съвет в размер на 1575,00 лева. В случая обаче не може да бъде обоснован частен интерес за Георги Георгиев, тъй като съгласно разпоредбата на чл. 37, ал. 2 от ЗМСМА за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината и на възнаграждението на кметовете, на председателя на общинския съвет и на общинските съветници.

Установи се, че Георги Георгиев е председател на читалищното настоятелство и представляващ НЧ „***“, гр. В. д. С оглед на това, че съгласно Устава на народното читалище, по-конкретно чл. 13 от същия, настоятелството е негов орган на управление, както и на това, че от извършена справка в Регистъра на уведомленията за трудовите договори и уведомления за промяна на работодател към НАП се установи, че за заемането на тази длъжност Георгиев има сключен трудов договор и получава заплата в размер на 230 лв., може да се направи и обоснован извод за свързаност между него и НЧ „***“, гр. В. д. по смисъла на § 1, т. 9, б. „б“ от ДР на ЗПК. 
От друга страна НЧ „***“, гр. В. д. е вписано в ТРРЮЛНЦ като орган на управление на Сдружение „***“, което обаче не може да обоснове свързаност по смисъла на § 1, т. 9, б. „б“ от ДР на ЗПК между сдружението и Георги Георгиев, тъй като той не е орган на управление на същото в качеството си на физическо лице, а като такъв е посочено народното читалище, разполагащо със самостоятелен статут като правен субект.

По отношение на НЧ „***“, гр. В. д. и на Сдружение „***“, Георги Георгиев е упражнил правомощия във връзка със заеманата от него публична длъжност като е гласувал „за“ приемането на Решение № 105 по Протокол № 7 от 16.02.2024 г. на ОбС В. д. относно издаване на запис на заповед на Община В. д. в полза на ДФЗ, обезпечаваща авансово плащане за календарната 2024 г. към Сдружение „***“, Решение № 173 по Протокол № 9 от 26.04.2024 г. на ОбС В. д., съгласно което общинският съвет одобрява докладите за осъществена читалищна дейност през 2023 г. и Решение № 176 по Протокол № 9 от 26.04.2024 г., с което се дава съгласие за заплащане на годишния членски внос от Община В. д., като член на „***“. 
С оглед на установената липса на свързаност по смисъла на ЗПК между Георги Георгиев и Сдружение „***“, не може да бъде обосновано и наличието на частен интерес, произтичащ от упражнените от Георгиев правомощия по служба по отношение на сдружението – приетите решения № 105 по Протокол № 7 от 16.02.2024 г. и № 176 по Протокол № 9 от 26.04.2024 г. на ОбС В. д..
Що се касае до приетото Решение № 173 по Протокол № 9 от 26.04.2024 г. на ОбС В. д., за което Георгиев също е гласувал „за“, то и от това упражнено от него правомощие по служба не следва частен интерес за него самия или за свързаното с него НЧ „***“, гр. В. д. Това е така, защото на първо място с решението се одобряват докладите за осъществена читалищна дейност през 2023 г. за всички читалища, които принадлежат към територията на Община В. д., а не конкретно на свързаното с Георгиев такова. На второ място, за приемането на посоченото решение от читалищата са представени доклади за осъществената от тях дейност, както и финансовите им отчети за 2023 г., които по същността си не създават условия за поставяне в по-благоприятно положение на НЧ „***“, гр. В. д. спрямо другите 17 читалища, чиито отчети са одобрени от общинския съвет. На следващо място, трябва да се отчете факта, че читалището е създадено в обществена полза и съответно с такъв характер са и всички действия, които се отнасят до него.

От горното следва, че в конкретния случай са налице само две от предпоставките за „конфликт на интереси“ по отношение на Георги Георгиев, в качеството му на общински съветник и председател на ОбС В. д. – лице, заемащо публична длъжност и упражнено от лицето правомощие по служба. Не се установи обаче да е налице частен интерес от упражненото правомощие. Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.

Съгласно разпоредбата на чл. 13, ал. 1, т. 8 от ЗПК, Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост – сезира органа по избора или назначаването им за предприемане на съответните действия.
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
Георги Георгиев е подал Декларация за несъвместимост по чл. 49, ал. 1, т. 1 от ЗПК с рег. № 01/16.11.2023 г. на ОбС В. д., с която декларира, че към датата на назначаване длъжността председател на общински съвет не заема друга длъжност и не извършва дейност, която съгласно Конституцията или друг специален закон е несъвместима с положението му.
Несъвместимостта по смисъла на § 1, т. 4 от ДР на ЗПК съставлява съвместяването на изпълнението на определена публична длъжност с изпълнението на друга длъжност или извършването на определена дейност, които съгласно Конституцията или закон са несъвместими с положението на лицето, като заемащо публична длъжност по чл. 6, ал. 1 от ЗПК. Целта на института на несъвместимостта е превантивна – да се предотврати възможността за възникване на колизия между евентуален частен интерес и държавния интерес, да се предотвратят още преди започване изпълнението на длъжността всякакви възможни влияния, които биха накърнили обществения интерес, доколкото несъвместимостта засяга именно безпристрастното изпълнение на публичната длъжност в обществен интерес. Закона за противодействие на корупцията не посочва самостоятелни основания за несъвместимост на изчерпателно изброените в чл. 6, ал. 1 от ЗПК длъжности. Поради разнородността на правомощията, произтичащи от различните длъжности, за всяка от последните са налице и различни предпоставки за възникване на несъвместимост.
Предвид основните характеристики на несъвместимостта като институт на правото, настоящата проверка изисква извършване на индивидуална и диференцирана преценка на предпоставките за несъвместимост, относими към конкретния случай. Нарушение може да се установи само и доколкото съответните относими факти съвпадат с хипотезата на съдържащите се в специалния закон норми. Затова при практическото прилагане е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с въведените в тях забрани, за да се направи обоснован извод за наличието на факти и обстоятелства, водещи до несъвместимост. В тази връзка и предвид служебното положение на Георги Георгиев като общински съветник и председател на ОбС В. д. за мандат 2023-2027 г., приложение намират разпоредбите на ЗМСМА.
Съгласно ЗМСМА председателят на общинския съвет се избира от общинските съветниците по реда на чл. 24, ал. 1 от закона, а съгласно чл. 26, ал. 1 от ЗМСМА – общинският съвет определя размера на възнаграждението на председателя на съвета в зависимост от определената продължителност на работното му време, но общинският съвет не се явява негов работодател по смисъла на § 1, т. 1 от ДР на Кодекса на труда. Правоотношението между общинския съвет и неговия председател не е чисто трудово правоотношение, но за целите на социалното и данъчното законодателство – специфични области на правото, то е приравнено на трудово. 
Разпоредбата на чл. 26, ал. 2 от ЗМСМА гласи, че в качеството си на председател общинския съвет, общинският съветник има всички права по трудово правоотношение освен тези, които противоречат или са несъвместими с неговото правно положение. Предвид статута на председателя на общинския съвет като „пръв сред равни“ и неговите предимно ръководни функции, законът не предвижда самостоятелни основания, касаещи несъвместими с правното му положение, длъжности и дейности. В този случай следва да се съобрази, че правното положение на председателя на общинския съвет е в тясна връзка с положението му на общински съветник.
Съгласно чл. 34, ал. 5 от ЗМСМА, общинският съветник не може да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, да заема длъжност като общински съветник или подобна длъжност в друга държава – членка на Европейския съюз, както и да извършва дейности, водещи до нарушаване на забрана или ограничение по Глава осма, Раздел втори от ЗПК.
С оглед на изложеното, не може да се обоснове извод за наличие на несъвместимост по чл. 34, ал. 5 от ЗМСМА за Георги Георгиев в качеството му на общински съветник и председател на ОбС В. д. по отношение на заеманата от него длъжност като председател на читалищното настоятелство и представляващ НЧ „***“, гр. В. д. 

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на частен интерес за Георги Георгиев или за свързано с него лице, в качеството му на общински съветник и председател на ОбС В. д.
Предвид изложеното и на основание чл. 92, ал. 1 и ал. 2 и чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА конфликт на интереси по отношение на Георги Георгиев с ЕГН: ***, общински съветник и председател на ОбС В. д. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с приемането на решения № 1 по Протокол № 1 от 13.11.2023 г., № 90 по Протокол № 6 от 24.01.2024 г., № 105 по Протокол № 7 от 16.02.2024 г., № 173 и № 176 по Протокол № 9 от 26.04.2024 г. на ОбС В. д., поради липсата на негов или са свързано с него лице частен интерес.

НЕ УСТАНОВЯВА НЕСЪВМЕСТИМОСТ по отношение на Георги Георгиев с ЕГН: ***, общински съветник и председател на ОбС В. д. и лице, заемащо публична длъжност по смисъла на чл. 6, ал. 1, т. 32 от ЗПК, с оглед на заеманата от него длъжност като председател на читалищното настоятелство и представляващ НЧ „***“, гр. В. д.

Препис от Решението да се изпрати на Окръжна прокуратура В., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

